snifning
Snifning, indånding af dampene fra letfordampelige, organiske opløsningsmidler, fx fortynder og benzin, eller lightergas for at opnå en rusvirkning. Rusen, der varer ca. en halv time, ligner en alkoholrus med usikre bevægelser og påvirkning af psyken, eventuelt med aggression eller hallucinationer.
Klorholdige kulbrinter kan ved indånding i større doser medføre åndedrætsbesvær eller hjerterytmeforstyrrelser med hjertestop. Ved længere tids brug kan der udvikles hjerneskader ligesom ved malersyndrom.
Snifning er mest udbredt blandt teenagere, men forekommer ofte kun som et epidemilignende fænomen i en begrænset periode i en uddannelsesinstitution. I ulande er snifning særlig udbredt blandt gadebørn.